Kako bi izgledao dobar kraj života?
Govorim o samome kraju.
Govorim o smrti.
Svi mi mnogo razmišljamo o tome kako dobro živjeti.
Želim govoriti o tome kako povećati šanse da dobro umremo.
Nisam gerijatar.
Dizajniram programe za čitanje za predškolsku djecu.
Sve što znam o ovoj temi
dolazi iz kvalitetne studije s uzorkom od dvije osobe.
U zadnjih nekoliko godina, pomogla sam dvama prijateljima
da imaju kraj života kakav su željeli.
Jim i Shirley Modini proveli su 68 godina u braku
živeći povučeno na njihovom posjedu od 1700 hektara
u planinama okruga Sonoma.
Uzgajali su tek toliko stoke da spoje kraj s krajem
tako da je većina njihovog posjeda ostala utočištem
za medvjede i lavove i mnoge druge životinje
koje su ondje živjele.
To je bio njihov san.
Upoznala sam Jima i Shirley u njihovim osamdesetima.
Oboje su bili jedinci koji su odlučili da ne žele imati djecu.
Kako smo postali prijatelji, ja sam postala njihov staratelj
i medicinski zaštitnik,
ali što je puno važnije, postala sam
osoba koja je pomogla u njihovim zadnjim životnim iskustvima.
Naučili smo nekoliko stvari o tome kako doživjeti dobar kraj.
U njihovim posljednjim godinama, Jim i Shirley
suočili su se s karcinomima, prijelomima, infekcijama, neurološkom bolešću.
Istina je.
Na kraju, naše tjelesne funkcije
i samostalnost sve se više približavaju ništici.
Otkrili smo da, uz dobar plan i prave ljude,
kvaliteta života može ostati visoka.
Početak kraja potaknut je događajem
koji potiče svijest o smrtnosti, i tijekom tog vremena,
Jim i Shirley odlučili su da ACR prirodni rezervat
preuzme njihov posjed kada ih više ne bude.
Ovo im je dalo duševni mir da nastave dalje.
To može biti dijagnoza. Može biti vaša intuicija.
Ali jednog dana, reći ćete: „Ovo će me dokrajčiti“.
Jim i Shirely proveli su to vrijeme
obznanjujući prijateljima da je kraj blizu
i da su oni pomireni s tim.
Smrt od karcinoma i smrt od neurološke bolesti
se razlikuju.
No u oba slučaja, zadnji su dani provedeni u tihom mirovanju.
Jim je umro prvi. Bio je svjestan do samoga kraja,
ali nije mogao govoriti na svoj zadnji dan.
U njegovim očima, vidjeli smo da je opet trebao čuti:
„Sve je spremno, Jim. Pobrinut ćemo se za Shirley
ovdje na posjedu,
i ACR će se zauvijek brinuti za vaše životinje.“
Podijelit ću s vama 5 postupaka koje sam naučila iz ovog iskustva.
Postavila sam smjernice online,
pa ako želite, možete isplanirati svoj vlastiti kraj.
Počinje s planom.
Većina ljudi kaže: „Volio bih umrijeti kod kuće“.
Osamdeset posto Amerikanaca umire u bolnici
ili u staračkom domu.
Reći da bismo voljeli umrijeti kod kuće nije plan.
Mnogi ljudi kažu: „Ako završim tako, upucaj me“.
Ni to nije plan, to je ilegalno.
(Smijeh)
Plan uključuje odgovaranje
na izravna pitanja o tome kakav kraj želite.
Gdje želite biti kada više niste samostalni?
Što želite u pogledu medicinske intervencije?
Tko će se brinuti za to da se vaš plan slijedi?
Trebat ćete zagovornike.
Imati više od jednog povećava šanse
da imate kraj kakav vi želite.
Nemojte pretpostaviti da je prirodan izbor vaš partner ili dijete.
Želite nekoga tko ima vrijeme i blizinu
da taj posao obavi dobro, i želite nekoga
tko može raditi s ljudima pod pritiskom
situacije koja se neprestano mijenja.
Ključna je pripremljenost za bolnicu.
Vrlo je vjerojatno da ćete dospjeti u sobu za hitne slučajeve,
i želite to obaviti kako treba.
Pripremite sažetak vaše medicinske povijesti na jednoj stranici,
lijekove i zdravstvene informacije.
Pospremite to u jarku omotnicu
zajedno s kopijama vaše kartice osiguranja, opunomoćenja,
i odlukom za ne-oživljavanje.
Neka vaši zagovornici drže jedan set u njihovom autu.
Zalijepite jedan set na hladnjak.
Kada se pojavite u sobi za hitne slučajeve s tim paketom,
materijalno ste osigurani.
Trebat ćete skrbnike.
Morat ćete procijeniti vašu duševnu i financijsku situaciju
kako biste odredili je li starački dom
ili ostanak kod kuće vaša najbolja opcija.
U svakom slučaju, nemojte praviti kompromise.
Mi smo prošli kroz priličan broj nedovoljno dobrih skrbnika
prije nego što smo pronašli savršeni tim
kojeg je vodila Marsha,
koja vam ne bi dala da pobijedite u bingu samo zato što umirete,
ali će izaći van i snimiti video vašeg posjeda
kada ne možete sami izaći.
I Catilin, koja vam neće dozvoliti da preskočite jutarnju tjelovježbu,
ali zna kada trebate čuti
da vam je žena u dobrim rukama.
Konačno, posljednje riječi.
Što želite čuti na samome kraju
i od koga to želite čuti?
Iz moga iskustva, željet ćete čuti
da će s onim što vas brine biti sve u redu.
Kada vjerujete da je sve u redu, prepustit ćete se.
Ovo je tema koja inače potiče strah i poricanje.
Naučila sam
da ako uložimo vrijeme u planiranje kraja života,
imamo dobru šansu da održimo kvalitetu života.
Ovo su Jim i Shirley nakon što su odlučili
tko će se brinuti za njihov posjed.
Ovo je Jim samo nekoliko tjedana prije nego što je preminuo,
slaveći rođendan za koji nije mislio da će ga dočekati.
A ovo je Shirley samo nekoliko dana prije smrti
kako sluša članak iz dnevnih novina
o značaju utočišta za divlje životinje
na posjedu Modini.
Jim i Shirley imali su dobar kraj života,
i dijeljenjem njihove priče s vama,
nadam se da ću povećati naše šanse da doživimo to isto.
Hvala vam.
(Pljesak)